CELEX: 52016PC0462
Language: mt
Date: 2016-07-13
Title: Proposta għal DEĊIŻJONI TAL-PARLAMENT EWROPEW U TAL-KUNSILL dwar il-mobilizzazzjoni tal-Fond ta’ Solidarjetà tal-Unjoni Ewropea sabiex tingħata assistenza lill-Greċja wara t-terremot li affettwa l-Gżejjer Joniċi f’Novembru 2015

IL-KUMMISSJONI EWROPEA
            Brussell, 13.7.2016
            COM(2016) 462 final
            Proposta għal
            DEĊIŻJONI TAL-PARLAMENT EWROPEW U TAL-KUNSILL
            dwar il-mobilizzazzjoni tal-Fond ta’ Solidarjetà tal-Unjoni Ewropea sabiex tingħata assistenza lill-Greċja wara t-terremot li affettwa l-Gżejjer Joniċi f’Novembru 2015
            
               
         
         
            
               MEMORANDUM TA’ SPJEGAZZJONI
            
            
               1.KUNTEST TAL-PROPOSTA
            
            
               Din id-Deċiżjoni tkopri l-mobilizzazzjoni tal-Fond ta’ Solidarjetà tal-Unjoni Ewropea (il-“Fond”) għall-ammont ta’ EUR 1 651 834 wara terremot fil-Greċja. Din il-mobilizzazzjoni se tiġi ffinanzjata kollha kemm hi permezz tal-użu parzjali ta’ EUR 50 000 000 f’approprjazzjonijiet ta’ impenn u ta’ pagament li diġà ddaħħlu fil-baġit tal-2016, u għaldaqstant mhuwiex meħtieġ baġit ta’ emenda. 
            
            
               2.INFORMAZZJONI U KUNDIZZJONIJIET
            
            
               Fil-5 ta’ Frar 2016, il-Kummissjoni rċeviet applikazzjoni għal assistenza finanazjarja mill-Fond relatata ma’ diżastru fil-Greċja (terremot li affettwa r-reġjun tal-Gżejjer Joniċi, b’mod partikolari l-gżejjer ta’ Lefkada u Kefalonia) li seħħ fis-17 ta’ Novembru 2015. Il-Kummissjoni wettqet analiżi eżawrijenti ta’ din l-applikazzjoni skont ir-Regolament tal-Kunsill (KE) Nru 2012/2002 tal-11 ta' Novembru 2002 li jistabbilixxi l-Fond ta’ Solidarjetà tal-Unjoni Ewropea
                  1
                (minn hawn 'il quddiem "ir-Regolament"), u b’mod partikolari l-Artikoli 2, 3 u 4 tiegħu. L-iktar elementi importanti tal-valutazzjonijiet huma deskritti hawn taħt.
            
            
               (1)Fil-5 ta' Frar 2016 il-Greċja ressqet l-applikazzjoni tagħha għal kontribuzzjoni finanzjarja mill-Fond, fil-limitu ta' żmien ta' 12-il ġimgħa wara li ġiet irreġistrata l-ewwel ħsara fis-17 ta’ Novembru 2015 (il-gżira ta' Lefkada). L-applikazzjoni ġiet ippreżentata bħala "diżastru reġjonali" skont l-Artikolu 2(3) tar-Regolament. Wara talba mill-Kummissjoni, fid-9 ta’ Marzu 2016 ingħatat l-informazzjoni aġġornata.
            
            
               (2)Meta ppreżentat l-applikazzjoni tagħha, il-Greċja talbet ħlas bil-quddiem tal-kontribuzzjonijiet antiċipati mill-fond. Wara valutazzjoni preliminarja tal-applikazzjonijiet, il-Kummissjoni kkonkludiet li l-kundizzjonijiet stabbiliti fl-Artikolu 4a tar-Regolament intlaħqu.
            
            
               (3)Bid-Deċiżjoni tal-Kummissjoni C(2016) 1772 tat-18 ta’ Marzu 2016 ingħatat somma bil-quddiem li tammonta għal EUR 164 798, li tirrappreżenta 10 % tal-kontribuzzjoni finanzjarja antiċipata mill-Fond. 
            
            
               (4)Inizjalment, l-awtoritajiet Griegi stmaw li l-ħsara diretta totali kienet ta' EUR 65 919 000. Fid-9 ta’ Marzu 2016 l-awtoritajiet Griegi ppreżentaw applikazzjoni aġġornata u żiedu l-ħsara diretta totali għal EUR 66 073 345. L-ammont ta’ ħsara aġġornat jirrappreżenta 2,1 % tal-PDG reġjonali tar-reġjun NUTS 2 ikkonċernat tal-Gżejjer Joniċi (EUR 3 137 miljun ibbażati fuq iċ-ċifri tal-Eurostat
                  2
                għall-2014 għal EL62) u b’hekk jaqbeż il-livell limitu ta’ 1,5 % tal-PDG reġjonali stipulat fir-Regolament biex jikkwalifika bħala diżastru reġjonali.
            
            
               (5)Il-ħsara diretta totali hija l-bażi li fuqha tiġi ddeterminata l-kontribuzzjoni finanzjarja mill-Fond. Il-kontribuzzjoni finanzjarja tista’ tintuża biss għal operazzjonijiet essenzjali ta’ emerġenza u ta' rkupru kif definit fl-Artikolu 3 tar-Regolament.
            
            
               (6)Fir-rigward tal-impatt u l-konsegwenzi tad-diżastru, serje ta’ terremoti katastrofiċi li laħqu l-qawwa ta' 6.1 fuq l-iskala Richter laqtu lil Lefkada fis-17 ta’ Novembru 2015, filgħodu. Ġiet irreġistrata wkoll ħsara fil-partijiet tat-tramuntana ta’ Ithaki u Kefalonia. Bosta theżżiżiet seħħew wara t-terremot. Żewġ persuni tilfu ħajjithom u tmien persuni sfaw midruba. Skont is-sismologi esperti, it-terremot ċaqlaq il-gżira ta’ Lefkada b'36 cm lejn in-Nofsinhar. Iċ-ċentru tal-operazzjonijiet Grieg tal-protezzjoni ċivili ġie attivat immedjatament, u akkomodazzjoni temporanja, kenn u ikel ġew ipprovduti lill-popolazzjoni milquta. It-terremot għamel ħsara f'120 unità residenzjali, li minnhom 20 ġew ikkunsidrati mhux adattati għall-għajxien. Barra minn hekk ġiet irrappurtata ħsara estensiva f'netwerks infrastrutturali provinċjali u muniċipali, f'bini pubbliku u privat (inkluż sptar lokali) u f'infrastrutturi oħra (portijiet, netwerks ta' sptarijiet), iżda wkoll f'siti kulturali (l-aktar il-knejjes). L-uqigħ tal-art difen u qered wħud mill-bajjiet li turistikament huma l-aktar importanti fil-punent tal-gżira.
            
            
               (7)L-ispiża tal-operazzjonijiet essenzjali ta' emerġenza eliġibbli skont l-Artikolu 3(2) tar-Regolament, ġiet stmata mill-awtoritajiet Griegi li tammonta għal EUR 52,374 miljun, u ġiet maqsuma skont it-tipi ta' operazzjonijiet. L-akbar sehem tal-ispiża jirrigwarda s-settur tat-trasport, b'aktar minn EUR 38 miljun. It-tieni l-akbar sehem tal-ispiża jirrigwarda l-ħarsien tal-wirt kulturali li jammonta għal EUR 7 miljun. 
            
            
               (8)Ir-reġjun milqut huwa "reġjun inqas żviluppat" taħt il-Fondi Strutturali u ta' Investiment Ewropej (2014-2020). L-awtoritajiet Griegi ma ndikawx lill-Kummissjoni l-ħsieb tagħhom li jallokaw mill-ġdid il-fondi mill-programm ta' Fondi SIE għall-miżuri tal-irkupru.
            
            
               (9)Fir-rigward tal-implimentazzjoni tal-leġiżlazzjoni tal-Unjoni dwar il-prevenzjoni u l-ġestjoni tar-riskji tad-diżastri bħalissa ma hemm l-ebda proċedura ta’ ksur għaddejja. Il-Greċja, wieħed mill-pajjiżi fl-Ewropa li huma l-aktar sismikament attivi, ipprova joħloq qafas għall-prevenzjoni u l-ġestjoni tar-riskji marbutin mad-diżastri naturali. L-ewwel Regolament dwar it-Terremoti fil-Greċja (EAK-2000) daħal fis-seħħ fl-1959 u għadda minn diversi emendi. Ir-Regolament ġie ssupplimentat fl-2003 b’mappa ġdida ta’ żoni b'riskju sismiku. L-Organizzazzjoni għall-Ippjanar u l-Ħarsien mit-Terremoti (OASP) hija entità legali rregolata mid-dritt pubbliku u hija ssorveljata mill-Ministeru tal-Infrastruttura, it-Trasport u n-Netwerks, u għandha l-għan li tnaqqas l-effetti qerrieda tat-terremoti. 
            
            
               (10)Fid-data tal-preżentazzjoni tal-applikazzjoni, il-Greċja ma kinitx soġġetta għal proċedimenti ta’ ksur relatati mal-leġiżlazzjoni tal-Unjoni rigward in-natura tad-diżastru.
            
            
               (11)L-awtoritajiet Griegi kkonfermaw li l-ebda kopertura tal-assigurazzjoni ma tagħmel tajjeb għall-ispejjeż eliġibbli.
            
            
               3.IMPLIKAZZJONIJIET BAĠITARJI
            
            
               Ir-Regolament tal-Kunsill (UE, EURATOM) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020
                  3
               , u b'mod partikolari l-Artikolu 10 tiegħu jagħti lok għall-mobilizzazzjoni tal-Fond ta' Solidarjetà tal-Unjoni Ewropea (il-"Fond"), b'limitu massimu annwali ta' EUR 500 000 000 (bil-prezzijiet tal-2011), separatament mill-intestaturi relevanti tal-qafas finanzjarju. Il-kundizzjonijiet tal-eliġibilità għall-Fond huma ddettaljati fir-Regolament tal-Kunsill (KE) Nru 2012/2002 kif emendat bir-Regolament (UE) Nru 661/2014 tal-Parlament Ewropew u tal-Kunsill tal-15 ta' Mejju 2014 li jistabbilixxi l-Fond ta' Solidarjetà tal-Unjoni Ewropea. Il-punt 11 tal-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, dwar il-kooperazzjoni f’materji ta' baġit u dwar il-ġestjoni finanzjarja tajba
                  4
                (IIA) jistipula l-modalitajiet għall-mobilizzazzjoni tal-Fond.
            
            
               Minħabba li s-solidarjetà kienet il-ġustifikazzjoni ċentrali għall-ħolqien tal-Fond, il-Kummissjoni hija tal-fehma li l-għajnuna mill-Fond għandha tkun progressiva. Dan ifisser li, skont prattika preċedenti, il-porzjon tal-ħsarat li jaqbeż il-livell limitu ta' "diżastru maġġuri" għall-mobilizzazzjoni tal-Fond (jiġifieri 0,6 % tal-ING jew EUR 3 biljun bil-prezzijiet tal-2011, skont liema minnhom ikun l-iżgħar ammont) għandu jwassal għal intensità ta' għajnuna akbar milli mill-ħsarat li ma jaslux sal-livell limitu. Ir-rata applikata fil-passat biex jiġu definiti l-allokazzjonijiet għal diżastri maġġuri hija ta' 2,5% tal-ħsara diretta totali taħt il-livell limitu, u 6% għall-parti tal-ħsara 'l fuq minn dan. Għal diżastri reġjonali u diżastri aċċettati taħt id-dispożizzjoni ta' “pajjiż ġar” ir-rata hija ta’ 2,5 %.
            
         
         
            
               Il-kontribuzzjoni ma tistax taqbeż l-ispiża totali stmata tal-operazzjonijiet eliġibbli. Il-metodoloġija biex jiġi kkalkulat il-Fond ta’ Solidarjetà kienet imfassla fir-Rapport Annwali tal-2002-2003 dwar il-Fond ta’ Solidarjetà u aċċettata mill-Kunsill u mill-Parlament Ewropew.
            
            
               Abbażi tal-applikazzjoni mill-Greċja, il-kalkolu tal-għajnuna mill-Fond, ibbażat fuq l-istima tal-ħsara diretta totali kkawżata, huwa kif ġej:
            
            
                     
                  
                  
                     
                  
                  
                     
                  
                  
                     
                  
                  
                     
                  
               
                     
                        Diżastru
                     
                  
                  
                     
                        Ħsara diretta
                        (miljun EUR)
                     
                  
                  
                     
                        2,5 % tal-ħsara diretta sal-livell limitu
                        (EUR)
                     
                  
                  
                     
                        6 % ta’ ħsara diretta 'l fuq mil-livell limitu
                     
                  
                  
                     
                        Ammont totali tal-għajnuna proposta
                        (EUR)
                     
                  
               
                     
                        IL-GREĊJA 
                     
                  
                  
                     
                        66,073
                     
                  
                  
                     
                        1 651 834
                     
                  
                  
                     
                        -
                     
                  
                  
                     
                        1 651 834
                     
                  
               
                     
                        TOTAL
                     
                  
                  
                     
                        1 651 834
                     
                  
               
               Ammont ta’ EUR 50 000 000 ġie mobilizzat fi żmien l-adozzjoni tal-Baġit tal-2016 għall-ħlas ta’ avvanzi u l-approprjazzjonijiet ta' impenn u ta' pagament korrispondenti ddaħħlu fil-baġit. Quddiem l-analiżi ta’ din l-applikazzjoni
                  5
               , u meta titqies l-ogħla għotja possibbli mill-Fond, il-Kummissjoni tipproponi li timmobilizza l-Fond ta' EUR 1 651 834 mill-ammont ta' EUR 50 000 000 ippreparat speċifikament għall-avvanzi fuq il-baġit ġenerali tal-Unjoni Ewropea għas-sena finanzjarja 2016.
            
            
               Peress li diġà kien tħallas l-ammont ta’ EUR 164 798 bħala 10 % tal-avvanzi f’konformità mal-Artikolu 4a(2) tar-Regolament, il-bilanċ li jibqa’ biex jitħallas huwa ta’ EUR 1 487 036.
            
            
               Wara li jseħħ il-ħlas tal-avvanzi msemmijin hawn fuq, il-bilanċ disponibbli għall-ħlas ta’ avvanzi fil-baġit huwa ta’ EUR 49 835 202. F’konformità mal-Punt 11 ta' IIA li jipprevedi l-possibbiltà għar-riallokazzjoni ta’ approprjazzjonijiet, il-Kummissjoni qed tipproponi li tieħu minn dan il-bilanċ disponibbli l-ammont ta' EUR 1 487 036 meħtieġ għall-Greċja. Wara l-pagament tal-bilanċ li jkun fadal, l-ammont ta’ EUR 48 348 166 jibqa’ disponibbli għal aktar avvanzi fl-2016, f’każ ta’ bżonn. Fuq il-bażi tal-informazzjoni disponibbli bħalissa, dan huwa vvalutat bħala suffiċjenti f’każ li jidħlu applikazzjonijiet ġodda matul il-bqija tas-sena. 
            
            
               F’każ ta’ nuqqas ta’ qbil, se tinbeda proċedura ta’ trilogu skont il-Punt 11 ta' IIA
                  6
               .
            
            
               Proposta għal
            
            
               DEĊIŻJONI TAL-PARLAMENT EWROPEW U TAL-KUNSILL
            
            
               dwar il-mobilizzazzjoni tal-Fond ta’ Solidarjetà tal-Unjoni Ewropea sabiex tingħata assistenza lill-Greċja wara t-terremot li affettwa l-Gżejjer Joniċi f’Novembru 2015
            
            
               IL-PARLAMENT EWROPEW U L-KUNSILL TAL-UNJONI EWROPEA,
            
            
               Wara li kkunsidraw it-Trattat dwar il-Funzjonament tal-Unjoni Ewropea,
            
            
               Wara li kkunsidraw ir-Regolament tal-Kunsill (KE) Nru 2012/2002 tal-11 ta' Novembru 2002 li jistabbilixxi l-Fond ta' Solidarjetà tal-Unjoni Ewropea
                  7
                u b'mod partikolari l-Artikolu 4(3) tiegħu,
            
            
               Wara li kkunsidraw il-Ftehim Interistituzzjonali tat-2 ta’ Diċembru 2013 bejn il-Parlament Ewropew, il-Kunsill u l-Kummissjoni dwar id-dixxiplina baġitarja, dwar il-kooperazzjoni f’materji baġitarji u dwar ġestjoni finanzjarja tajba
                  8
               , u b’mod partikolari l-punt 11 tiegħu,
            
            
               Wara li kkunsidraw il-proposta tal-Kummissjoni Ewropea,
            
            
               Billi:
            
            
               (1)Il-Fond ta' Solidarjetà tal-Unjoni Ewropea (“il-Fond”) għandu l-għan li jippermetti lill-Unjoni tirrispondi b'mod rapidu, effiċjenti u flessibbli għal sitwazzjonijiet ta' emerġenza sabiex tintwera solidarjetà mal-popolazzjonijiet ta' reġjuni milquta minn diżastri naturali. 
            
            
               (2)Il-Fond ma għandux jaqbeż l-ammont annwali massimu ta’ EUR 500 000 000 (bil-prezzijiet tal-2011), kif stabbilit fl-Artikolu 10 tar-Regolament tal-Kunsill (UE, Euratom) Nru 1311/2013
                  9
               .
            
            
               (3)Fil-5 ta’ Frar 2016, il-Greċja ssottomettiet applikazzjoni biex timmobilizza l-Fond, wara terremot li laqat il-Gżejjer Joniċi f’Novembru 2015. 
            
            
               (4)L-applikazzjoni tal-Greċja tissodisfa l-kundizzjonjiet sabiex tingħata kontribuzzjoni finanzjarja mill-Fond, kif stabbilit fl-Artikolu 4 tar-Regolament (KE) Nru 2012/2002.
            
         
         
            
               (5)Il-Fond għandu għalhekk, jiġi mobilizzat sabiex jipprovdi kontribuzzjoni finanzjarja lill-Greċja. 
            
            
               (6)Permezz tad-Deċiżjoni (UE) 2016/252 tal-Parlament Ewropew u tal-Kunsill
                  10
               , il-Fond ta’ Solidarjetà tal-Unjoni Ewropea ġie mobilizzat sabiex jipprovdi s-somma ta’ EUR 50 000 000 f’approprjazzjonijiet ta’ impenn u ta’ pagament għall-ħlas ta’ avvanzi għas-sena finanzjarja 2016. Dawn l-approprjazzjonijiet intużaw biss b’mod limitat ħafna. Għaldaqstant, hemm lok għall-finanzjament tal-ammont kollu għal din il-mobilizzazzjoni permezz tar-riallokazzjoni tal-approprjazzjonijiet disponibbli għall-ħlasijiet tal-avvanzi fil-baġit ġenerali tal-Unjoni għas-sena finanzjarja 2016.
            
            
               (7)Sabiex jitnaqqas kemm jista' jkun il-ħin li jieħu l-Fond biex jiġi mobilizzat, din id-Deċiżjoni għandha tapplika mid-data tal-adozzjoni tagħha,
            
            
               ADOTTAW DIN ID-DEĊIŻJONI:
            
            
               Artikolu 1
            
            
               Għall-baġit ġenerali tal-Unjoni għas-sena finanzjarja 2016, il-Fond ta’ Solidarjetà tal-Unjoni Ewropea għandu jkun mobilizzat sabiex jipprovdi l-ammont ta’ EUR 1 651 834 lill-Greċja, f’approprjazzjonijiet ta' impenn u ta' pagament. 
            
            
               L-ammont sħiħ ta’ din il-mobilizzazzjoni msemmi fl-ewwel paragrafu għandu jiġi ffinanzjat minn approprjazzjonijiet immobilizzati għall-ħlas ta’ avvanzi fil-baġit tal-Unjoni għas-sena finanzjarja 2016, u l-ammont disponibbli għall-avvanzi għandu jitnaqqas kif meħtieġ. 
            
            
               Artikolu 2
            
            
               Din id-Deċiżjoni għandha tidħol fis-seħħ fil-jum tal-pubblikazzjoni tagħha f'Il-Ġurnal Uffiċjali tal-Unjoni Ewropea.
            
            
            
               Din għandha tapplika minn … [id-data tal-adozzjoni tagħha].*
            
            
               
                  11Magħmul fi Brussell,
            
            
               
                  Għall-Parlament Ewropew
                        Għall-Kunsill
               
               
                  Il-President
                        Il-President
               
            
         
         
            
                  
                     (1)
                  Ir-Regolament tal-Kunsill (KE) Nru 2012/2002 tal-11 ta' Novembru 2002 li jistabilixxi l-Fond ta' Solidarjetà tal-Unjoni Ewropea, ĠU L 311 tal-14.11.2002, p. 3. 
               
               
                  
                     (2)
                  Dan huwa bbażat fuq l-aħħar dejta tal-Eurostat li waslet f’Mejju 2016. Fil-mument li l-applikazzjoni ġiet ippreżentata l-livell limitu ġie kkalkulat fuq il-bażi ta' dejta proviżorja (ogħla) u bħala riżultat, il-livell limitu kkalkulat b'mod proviżorju ta' EUR 48,7 miljun tnaqqas għal EUR 47,1 miljun. Fiż-żewġ każijiet, il-livell limitu jintlaħaq, u ma hemm l-ebda impatt fuq l-ammont tal-għajnuna propost.
               
               
                  
                     (3)
                  ĠU L 347, 20.12.2013, p. 884.
               
               
                  
                     (4)
                  ĠU C 373, 20.12.2013, p. 1.
               
               
                  
                     (5)
                  Komunikazzjoni lill-Kummissjoni C(2016) 3872.
               
               
                  
                     (6)
                  ĠU C 373, 20.12.2013, p. 1.
               
               
                  
                     (7)
                  ĠU L 311, 14.11.2002, p. 3.
               
               
                  
                     (8)
                  ĠU C 373, 20.12.2013, p.1.
               
               
                  
                     (9)
                  Ir-Regolament tal-Kunsill (UE, Euratom) Nru 1311/2013 tat-2 ta' Diċembru 2013 li jistabbilixxi l-qafas finanzjarju pluriennali għas-snin 2014-2020 (ĠU L 347, 20.12.2013, p. 884).
               
               
                  
                     (10)
                  Id-Deċiżjoni (UE) 2016/252 tal-Parlament Ewropew u tal-Kunsill tal-25 ta' Novembru 2015 dwar il-mobilizzazzjoni tal-Fond ta' Solidarjetà tal-Unjoni Ewropea għall-ħlas ta' pagamenti bil-quddiem (ĠU L 47, 24.2.2016, p. 5).
               
               
                  
                     (11)
                   Id-data tiddaħħal mill-Parlament qabel il-pubblikazzjoni fil-ĠU.